የኦሮሚያ ክልል ከአዲስ አበባ የሚያገኘውን ጥቅም የሚወስነው ህግ በቅርቡ ለፓርላማ ይቀርባል- ጠቅላይ ሚኒስትር ኃይለማሪያም
የኦሮሚያ ክልል ከአዲስ አበባ የሚያገኘውን ልዩ ጥቅም የሚወስን ህግ በቅርቡ ለፓርላማ እንደሚቀርብ ጠቅላይ ሚኒስትር ኃይለማርያም ደሳለኝ ተናገሩ።ጠቅላይ ሚኒስትሩ ይህንን የተናገሩት በነቀምቴ ከአገር ሽማግሌዎች በተወያዩበት ወቅት ነው፡፡በውይይቱ ላይ የአገር ሽማግሌዎቹ ካነሷቸው ጥያቄዎች መካከል የኦሮሚያ ክልል ከአዲስ አበባ የሚያገኘው ልዩ ጥቅም መቼ መፍትሄ ያገኛል የሚለው አንዱ ነው።ጠቅላይ ሚኒስትሩ ህጉ መዘግየቱን ገልፀው ህገ መንግስቱ በሚፈቅደው መሰረት ክልሉ ልዩ ጥቅሙን እንዲያገኝ እየተሰራ ነው ብለዋል።ከእነዚህ መካከልም የኦሮሞ ህዝብ ለፌዴራል መንግስት መጠቀሚያ አዲስ አበባን በመስጠቱ ከከተማዋ ማገኘት ያለበት መብት እንዲረጋገጥ ስራዎች ሲሰሩ መቆየታቸውን ገልፀዋል።የማህበራዊ ዘርፍ ጥቅምና አገልግሎት የማግኘት መብቱ እስከምን ድረስ መሆን እንዳለበት እንዲሁም፤ በመዲናዋ የሚገኙ የክልሉ ተወላጆች በቋንቋቸው የሚማሩበትና ባህላቸውን የሚያሳድጉበት ምቹ ሁኔታም በጥናቱ ተለይቶ በህጉ ተካቷል ብለዋል።አዲስ አበባ የፌዴራል መንግስትና የክልሉ መንግስት መቀመጫና የከተማ መስተዳድር እንደመሆኗ የአስተዳደር ግንኙነቱም እንዴት መሆን እንዳለበት በጥናት መለየቱን ገልፀዋል።ጠቅላይ ሚኒስትሩ አሁን እነዚህ ስራዎች በመጠናቀቃቸው የፓርላማው የስራ ዘመን ከማብቃቱ በፊት ህጉ ቀርቦለት ውይይት ያደርግበታል ነው ያሉት።